Hollvinir hafa lagt mikla áherslu á að vinna jarðveginn fyrir stækkun deildarinnar og liggja nú fyrir frumteikningar að nýrri álmu ... Eru þær unnar í samvinnu við starfsfólk Grensásdeildar og yfirstjórn Landspítalans . Stækkun húsnæðisins mun stórbæta aðstöðu til sjúkraþjálfunar , iðju - og talþjálfunar og sálfræðiþjónustu . Einnig er gert ráð fyrir nýrri legudeild með einstaklingsherbergjum . Á deild þar sem fólk dvelur vikum og jafnvel mánuðum saman er nauðsynlegt að það geti verið í einbýli með sérsalerni . Þessar úrbætur draga líka mjög verulega úr sýkingahættu . Í nýju álmunni er gert ráð fyrir vistlegum matsal sem opnast út á skjólgóðan pall sem snýr í suður . Þaðan er gengt út í garðinn sem er stór og sólríkur en hefur aldrei nýst að neinu ráði .